*****

ΚΑΝΟΝΙΣΜΟΣ (ΕΟΚ) αριθ. 586/88 ΤΗΣ ΕΠΙΤΡΟΠΗΣ

της 2ας Μαρτίου 1988

για τροποποίηση του κανονισμού (ΕΟΚ) αριθ. 2276/79 περί των λεπτομερειών εφαρμογής σχετικά με την κατάρτιση ελαιοκομικού κτηματολογίου στα κράτη μέλη που παράγουν ελαιόλαδο

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 154/75 του Συμβουλίου της 21ης Ιανουαρίου 1975 περί καταρτίσεως ελαιοκομικού κτηματολογίου στα κράτη μέλη παραγωγής ελαιολάδου (1), όπως τροποποιήθηκε από τον κανονισμό (ΕΟΚ) αριθ. 3788/85 (2), και ιδίως το άρθρο 5,

Εκτιμώντας:

ότι ο κανονισμός (ΕΟΚ) αριθ. 2276/79 (3) προβλέπει τις λεπτομέρειες εφαρμογής για την κατάρτιση ελαιοκομικού κτηματολογίου στα κράτη μέλη που παράγουν ελαιόλαδο και κυρίως τη σύγκριση, αφενός, των στοιχείων που εμφαίνονται στη δήλωση που υποβάλεται από τους ελαιοκαλλιεργητές και, αφετέρου, των στοιχείων που διαθέτει ο οργανισμός που είναι επιφορτισμένος με την κατάρτιση του κτηματολογίου· ότι πρέπει να προσδιοριστούν τα στοιχεία που πρέπει να λαμβάνονται υπόψη ως βασικά στοιχεία του ελαιοκομικού κτηματολογίου ανάλογα με το κατά πόσο η εν λόγω σύγκριση αποκαλύπτει ή όχι αξιοσημείωτες διαφορές·

ότι μετά την κατάρτιση του κτηματολογίου πρέπει να προβλεφθεί ότι τα κράτη μέλη προβαίνουν στην ετήσια ενημέρωσή του·

ότι πρέπει να προβλεφθεί ότι τα κράτη μέλη που παράγουν ελαιόλαδο τα οποία προσχώρησαν στην Κοινότητα μετά την έναρξη ισχύος του κανονισμού (ΕΟΚ) αριθ. 2276/79 μπορούν να επαληθεύουν πειραματικά την ισχύ της μεθοδολογίας που καθορίζεται από τον εν λόγω κανονισμό·

ότι τα μέτρα που προβλέπονται στον παρόντα κανονισμό είναι σύμφωνα με την γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2276/79 τροποποιείται ως εξής:

1. Το άρθρο 6 αντικαθίσταται από το ακόλουθο κείμενο:

«Άρθρο 6

1. Τα στοιχεία σχετικά με την έκταση των ελαιώνων και τον αριθμό των ελαιοδέντρων κάθε τεμαχίου τα οποία προκύπτουν από την εφαρμογή των μεθόδων που αναφέρονται στα άρθρα 2 και 4 συγκρίνονται με τα στοιχεία που αναφέρονται στη δήλωση που πρέπει να υποβάλλεται από τους ελαιοκαλλιεργητές και αποσκοπεί στον καθορισμό του δυναμικού παραγωγής, συμπληρούμενα ενδεχομένως μετά από αίτηση του ενδιαρομένου κράτους μέλους.

Σε περίπτωση σημαντικής ασυμφωνίας, τα στοιχεία που προκύπτουν από την εφαρμογή των μεθόδων που αναφέρονται στα άρθρα 2 και 4 ανακοινώνονται μεμονωμένα στους ελαιοκαλλιεργητές. Αυτοί έχουν το δικαίωμα να ζητήσουν επαλήθευση των στοιχείων αυτών κατά την διάρκεια περιόδου τριών μηνών από την ανακοίνωση αυτή.

2. Στην περίπτωση αυτή, ο οργανισμός που είναι επιφορτισμένος με την κατάρτιση του ελαιοκομικού κτηματολογίου προβαίνει σε επαλήθευση, επιτόπου εάν είναι αναγκαίο, της έκτασης και του αριθμού των ελαιοδέντρων που λαμβάνονται υπόψη για κάθε ελαιοκαλλιεργητή.

Στην περίπτωση κατά την οποία η εν λόγω επαλήθευση δεν αποκαλύπτει μεταβολές των στοιχείων που αποδίδονται στο συγκεκριμένο ελαιοκαλλιεργητή, ο τελευταίος υποχρεούται να επιστρέψει τα έξοδα που συνεπάγεται η επαλήθευση αυτή.

3. Τα βασικά στοιχεία του κτηματολογίου είναι:

α) σε περίπτωση συμφωνίας ή μη σημαντικής ασυμφωνίας μεταξύ της δηλώσεως των ελαιοκαλλιεργητών και των στοιχείων που προκύπτουν από τις μεθόδους που αναφέρονται στα άρθρα 2 και 4, τα στοιχεία που δηλώνονται από τους ελαιοκαλλιεργητές·

β) σε περίπτωση σημαντικής ασυμφωνίας:

- τα στοιχεία που ανακοινώνονται στον ελαιοκαλλιεργητή στην περίπτωση που ο τελευταίος δεν ζήτησε την επαλήθευση που προβλέπεται στην παράγραφο 1 δεύτερο εδάφιο,

- τα στοιχεία που προκύπτουν από την επαλήθευση στις άλλες περιπτώσεις.»

2. Παρεμβάλονται τα ακόλουθα άρθρα 6α και 6β:

«Άρθρο 6α

Τα κράτη μέλη που παράγουν ελαιόλαδο εξασφαλίζουν, σύμφωνα με την διαδικασία που προβλέπεται στο άρθρο 6 παράγραφος 1 την ετήσια ενημέρωση του ελαιοκομικού κτηματολογίου λαμβάνοντας υπόψη κυρίως τις ενδεχόμενες αλλαγές των δηλώσεων καλλιεργείας που υποβάλλονται από τους ελαιοκαλλιεργητές.

Άρθρο 6β

1. Τα κράτη μέλη που παράγουν ελαιόλαδο τα οποία προσχώρησαν στην Κοινότητα μετά την έναρξη ισχύος του παρόντος κανονισμού μπορούν να αναζητήσουν, με δοκιμές, τη μεθοδολογία που προσαρμόζεται καλύτερα στην κατάσταση της ελαιοκαλλιέργειας στα εν λόγω κράτη μέλη, και να εξετάσουν κυρίως την μεθοδολογία που προβλέπεται από το παράρτημα Ι.

Για το σκοπό αυτό, τα ενδιαφερόμενα κράτη μέλη διαβιβάζουν στην Επιτροπή για έγκριση πειραματικό πρόγραμμα, το αργότερο στις 31 Δεκεμβρίου 1988.

2. Η Επιτροπή ανακοινώνει στο κράτος μέλος την απόφασή της ως προς το υποβληθέν πρόγραμμα, κατά περίπτωση ενδεχομένως συνοδευόμενη με τις τροποποιήσεις που θεωρεί σκόπιμες. Μετά την έγκριση από την Επιτροπή, το πρόγραμμα εκτελείται το ταχύτερο δυνατό με ευθύνη του ενδιαφερόμενου κράτους μέλους.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 2 Μαρτίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 19 της 24. 1. 1975, σ. 1.

(2) ΕΕ αριθ. L 367 της 31. 12. 1985, σ. 1.

(3) ΕΕ αριθ. L 262 της 18. 10. 1979, σ. 11.